               IL-KUMMISSJONI EWROPEA
            Brussell, 12.4.2019
            COM(2019) 181 final
            2019/0093(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f'isem l-Unjoni Ewropea fil-Grupp ta’ Ħidma dwar l-Indikazzjonijiet Ġeografiċi stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli tiegħu ta’ proċedura

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Grupp ta’ Ħidma dwar l-Indikazzjonijiet Ġeografiċi stabbilit bil-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, b’rabta mal-adozzjoni prevista tar-Regoli ta’ Proċedura tiegħu (“Regoli ta’ Proċedura”).

               2.Kuntest tal-proposta

               2.1.Ftehim ta’ Kummerċ Ħieles bejn l-UE u r-Repubblika tal-Korea

               Il-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (“il-Ftehim”), huwa l-ewwel ftehim kummerċjali ta’ ġenerazzjoni ġdida tal-Unjoni Ewropea kif ukoll l-ewwel ftehim konkluż ma’ pajjiż Asjatiku. L-għan tal-Ftehim huwa li jagħti spinta lill-kummerċ bilaterali u t-tkabbir ekonomiku kemm fl-UE kif ukoll fil-Korea.

               Il-Ftehim ġie ffirmat fis-6 ta’ Ottubru 2010, u beda jiġi applikat b'mod provviżorju mill-1 ta’ Lulju 2011
                  1
               .

               2.2.Il-Grupp ta’ Ħidma dwar l-Indikazzjonijiet Ġeografiċi

               L-Artikolu 15.3 tal-Ftehim jistabbilixxi Gruppi ta’ Ħidma taħt l-awspiċi tal-Kumitat tal-Kummerċ, jiġifieri l-Grupp ta’ Ħidma dwar l-Indikazzjonijiet Ġeografiċi (l-Artikolu 15.3.1 (g), “Il-Grupp  ta’ Ħidma dwar l-Indikazzjonijiet Ġeografiċi”). Il-Ftehim jistabbilixxi r-regoli dwar l-Indikazzjonijiet Ġeografiċi skont l-Artikoli 10.18-10.26. L-attivitajiet u l-funzjonament tal-Grupp ta’ Ħidma dwar l-Indikazzjonijiet Ġeografiċi huma rregolati bl-Artikolu 10.25 tal-Ftehim.

               Għall-finijiet tal-Artikolu 10.25 tal-Ftehim, modifiki tal-Ftehim permezz ta’ deċiżjonijiet tal-Grupp ta’ Ħidma dwar l-Indikazzjonijiet Ġeografiċi għandhom jiġu approvati mill-Kummissjoni f’isem l-Unjoni Ewropea
                  2
               .

               Il-Grupp ta’ Ħidma dwar l-Indikazzjonijiet Ġeografiċi huwa l-forum u l-korp li jieħu d-deċiżjonijiet, li jista’ jiddeċiedi li jimmodifika l-Annessi 10-A u 10-B tal-Ftehim. Skont l-Artikolu 10.25(1), il-Grupp ta’ Ħidma jista’ jagħmel rakkomandazzjonijiet u jadotta deċiżjonijiet b’kunsens.

               2.3.L-att previst tal-Grupp ta’ Ħidma dwar l-Indikazzjonijiet Ġeografiċi

               Skont id-Deċiżjoni Nru 1 tal-Kumitat Kummerċjali bejn l-UE u l-Korea tat-23 ta’ Diċembru 2011 dwar l-adozzjoni tar-regoli ta’ proċedura tal-Kumitat tal-Kummerċ
                  3
               , u b’mod partikolari l-Artikolu 15.4 tal-Anness, kull Kumitat Speċjalizzat u kull Grupp ta’ Ħidma jista’ jistabbilixxi r-regoli ta’ proċedura tiegħu stess li għandhom jiġu rrappurtati lill-Kumitat tal-Kummerċ.

               Fit-30 ta’ Mejju 2018, fil-qafas tas-6 laqgħa tal-Grupp ta’ Ħidma dwar l-Indikazzjonijiet Ġeografiċi, il-Grupp ta’ Ħidma dwar l-Indikazzjonijiet Ġeografiċi qabel dwar l-adozzjoni ta’ deċiżjoni li tirrigwarda r-Regoli ta’ Proċedura tiegħu (“l-att previst”).

               L-għan tal-att previst huwa li jirregola l-funzjonament tal-Grupp ta’ Ħidma dwar l-Indikazzjonijiet Ġeografiċi u li jistabbilixxi fid-dettall b’mod speċjali l-kompetenza u l-proċess ta’ teħid ta’ deċiżjonijiet tiegħu.

               3.Pożizzjoni li trid tittieħed f’isem l-Unjoni

               It-Trattati jagħtu lill-Unjoni kompetenza esklużiva għall-politika kummerċjali komuni, li tinkludi l-politika kummerċjali awtonoma tal-Unjoni kif ukoll il-konklużjoni ta’ ftehimiet kummerċjali internazzjonali. Meta jitqies li l-att previst huwa l-prekundizzjoni tal-funzjonament sodisfaċenti tal-Grupp ta’ Ħidma dwar l-Indikazzjonijiet Geografiċi, li b’mod xieraq jikkontribwixxi għall-implimentazzjoni effiċjenti tal-Ftehim ta’ Kummerċ Ħieles bejn l-UE u r-Repubblika tal-Korea, l-adozzjoni tal-att previst taqbel mal-objettivi tal-politika kummerċjali tal-Unjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  4
               .

               4.1.2.Applikazzjoni għall-każ preżenti

               Il-Grupp ta’ Ħidma dwar l-Indikazzjonijiet Geografiċi huwa korp imwaqqaf bi ftehim, jiġifieri l-Ftehim ta’ Kummerċ Ħieles bejn l-UE u r-Repubblika tal-Korea.

               L-att li l-Grupp ta’ Ħidma dwar l-Indikazzjonijiet Geografiċi ntalab jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali b’konformità mal-Artikolu 10.25 tal-Ftehim ta’ Kummerċ Ħieles bejn l-UE u r-Repubblika tal-Korea.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażi ġuridika sostantiva tad-deċiżjoni proposta hi magħmula mid-dispożizzjonijiet li ġejjin: L-Artikolu 207 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 207, flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Mhux applikabbli.

               2019/0093 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f'isem l-Unjoni Ewropea fil-Grupp ta’ Ħidma dwar l-Indikazzjonijiet Ġeografiċi stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli tiegħu ta’ proċedura

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (“il-Ftehim”)
                  5
               , ġie konkluż mill-Unjoni bid-Deċiżjoni tal-Kunsill (UE) 2015/2169 u daħal fis-seħħ fit-13 ta’ Diċembru 2015
                  6
               .

               (2)L-Artikolu 15.3.1 tal-Ftehim jistabbilixxi l-Grupp ta’ Ħidma dwar l-Indikazzjonijiet Ġeografiċi, taħt l-awspiċi tal-Kumitat tal-Kummerċ stabbilit permezz tal-Artikolu 15.1.1 tal-Ftehim.

               (3)Skont l-Artikolu 15.4 tar-regoli ta’ proċedura tal-Kumitat għall-Kummerċ bejn l-UE u l-Korea, adottat bid-Deċiżjoni Nru 1 tal-Kumitat tal-Kummerċ bejn l-UE u l-Korea tat-23 ta’ Diċembru 2011
                  7
               , kull Grupp ta’ Ħidma jista’ jistabbilixxi r-regoli ta’ proċedura tiegħu stess li għandhom jiġu rrappurtati lill-Kumitat tal-Kummerċ.

               (4)Jenħtieġ li jiġu stabbiliti regoli ta’ proċedura tal-Grupp ta’ Ħidma dwar l-Indikazzjonijiet Ġeografiċi.

               (5)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Grupp ta’ Ħidma dwar Indikazzjonijiet Ġeografiċi fir-rigward tar-regoli tiegħu ta’ proċedura, għax id-deċiżjoni ta’ dak il-Kumitat se tkun vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fil-Grupp ta’ Ħidma dwar l-Indikazzjonijiet Ġeografiċi fir-rigward tal-adozzjoni tar-regoli tiegħu ta’ proċedura għandha tissejjes fuq l-abbozz ta’ Deċiżjoni ta’ dak il-Grupp ta’ Ħidma mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Il-Ftehim ta' kummerċ ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (ĠU L 127, 14.5.2011 p. 1-1426).

                     (2)

                        Id-Deċiżjoni tal-Kunsill 2011/265/UE tas-16 ta’ Settembru 2010 dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (ĠU L 127, 14.5.2011, p. 1).

                     (3)

                        ĠU L 58, 1.3.2013, p. 9.

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja v il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (5)

                        ĠU L 127, 14.5.2011, p. 6.

                     (6)

                        Id-Deċiżjoni tal-Kunsill (UE) 2015/2169 tal-1 ta' Ottubru 2015 dwar il-konklużjoni ta' Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (ĠU L 307, 25.11.2015, p. 2).

                     (7)

                        Id-Deċiżjoni Nru 1 tal-Kumitat Kummerċjali tal-UE u l-Korea tat-23 ta’ Diċembru 2011 dwar l-adozzjoni tar-regoli ta’ proċedura tal-Kumitat tal-Kummerċ (ĠU L 58, 1.3.2013, p. 9).

    ---documentbreak---

               IL-KUMMISSJONI EWROPEA
            Brussell, 12.4.2019
            COM(2019) 181 final
            ANNESS
            ta'
            Proposta għalDEĊIŻJONI TAL-KUNSILL
            dwar il-pożizzjoni li trid tittieħed f'isem l-Unjoni Ewropea fil-Grupp ta’ Ħidma dwar l-Indikazzjonijiet Ġeografiċi stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli tiegħu ta’ proċedura

               ANNESS

               DEĊIŻJONI NRU 1. TAL-GRUPP TA’ ĦIDMA TA’ BEJN L-UE U L-KOREA DWAR L-INDIKAZZJONIJIET ĠEOGRAFIĊI

               tat-30 ta' Mejju 2018

               li tadotta r-regoli ta' proċedura tiegħu

               IL-GRUPP TA’ ĦIDMA TA’ BEJN L-UE U L-KOREA DWAR L-INDIKAZZJONIJIET ĠEOGRAFIĊI,

               Wara li kkunsidra l-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra
                  1
                (minn hawn ’il quddiem imsemmi bħala “il-Ftehim”),

               Wara li kkunsidra d-Deċiżjoni Nru 1 tal-Kumitat tal-Kummerċ tal-UE u l-Korea tat-23 ta’ Diċembru 2011 dwar l-adozzjoni tar-regoli ta’ proċedura tal-Kumitat tal-Kummerċ
                  2
               , b’mod partikolari l-Artikoli 15.4 tal-Anness tiegħu,

               Billi:

                (1)
                     Skont l-Artikolu 15.4 tar-regoli ta’ proċedura tal-Kumitat tal-Kummerċ bejn l-UE u l-Korea, adottat bid-Deċiżjoni Nru 1 tal-Kumitat tal-Kummerċ bejn l-UE u l-Korea tat-23 ta’ Diċembru 2011, kull Kumitat Speċjalizzat u kull Grupp ta’ Ħidma jista’ jistabbilixxi r-regoli ta’ proċedura tiegħu stess li għandhom jiġu rrappurtati lill-Kumitat tal-Kummerċ.

               (2)
                     Jenħtieġ li jiġu stabbiliti regoli ta’ proċedura tal-Grupp ta’ Ħidma dwar l-Indikazzjonijiet Ġeografiċi,

               ADOTTA DIN ID-DEĊIŻJONI:

               Artikolu 1

               Ir-regoli ta’ proċedura tal-Grupp ta’ Ħidma dwar l-Indikazzjonijiet Ġeografiċi, kif stabbilit fl-Anness, huma b’dan adottati.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi …,

               Għall-Grupp ta’ Ħidma  dwar  l-Indikazzjonijiet Ġeografiċi

                        Il-Mexxej tat-Tim

                        Il-Ministeru tal-Kummerċ, l-Industrija u l-Enerġija tar-Repubblika tal-Korea

                        Il-Kopresident tal-Grupp ta’ Ħidma  dwar  l-Indikazzjonijiet Ġeografiċi

                        Il-Kap tal-Unità

                        Id-Direttorat Ġenerali għall-Agrikoltura u l-Iżvilupp Rurali tal-Kummissjoni Ewropea

                        Il-Kopresident tal-Grupp ta’ Ħidma  dwar  l-Indikazzjonijiet Ġeografiċi

               ANNESS

               REGOLI TA’ PROĊEDURA TAL-GRUPP TA’ ĦIDMA DWAR L-INDIKAZZJONIJIET ĠEOGRAFIĊI

               Artikolu 1
               Kompożizzjoni u Presidenza

               (1)Il-Grupp ta’ Ħidma dwar l-Indikazzjonijiet Ġeografiċi (“il-Grupp ta’ Ħidma dwar l-IĠ”) stabbilit skont il-punt (g) tal-Artikolu 15.3(1) tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (“il-Ftehim”) għandu jwettaq id-dmirijiet tiegħu kif previsti fl-Artikolu 10.25 tal-Ftehim.

               (2)Il-Grupp ta’ Ħidma dwar l-IĠ għandu jkun magħmul minn rappreżentanti tar-Repubblika tal-Korea (“il-Korea”) minn naħa waħda, u minn rappreżentanti tal-Unjoni Ewropea, min-naħa l-oħra.

               (3)Skont l-Artikolu 15.3(3) tal-Ftehim, il-Grupp ta’ Ħidma dwar l-IĠ għandu jkun kopresedut minn rappreżentanti tal-Korea u tal-Unjoni Ewropea.

               (4)Kull kopresident jista’ jiddelega l-funzjonijiet kollha tal-kopresident jew kwalunkwe wieħed minnhom lil deputat innominat, f’liema każ ir-referenzi kollha minn hawn ’il quddiem għall-kopresident għandhom japplikaw bl-istess mod għad-deputat innominat.

               (5)Kull kopresident għandu jaħtar punt ta’ kuntatt għall-kwistjonijiet kollha relatati mal-Grupp ta’ Ħidma dwar l-IĠ. Dawn il-punti ta’ kuntatt għandhom ikunu responsabbli b’mod konġunt għad-dmirijiet segretarjali tal-Grupp ta’ Ħidma dwar l-IĠ.

               Artikolu 2
               Laqgħat

               Skont l-Artikolu 10.25(2) tal-Ftehim, il-post tal-laqgħa għandu jalterna bejn il-Partijiet. Il-Grupp ta’ Ħidma dwar l-IĠ għandu jiltaqa’ f’ħin u post u b’mod li jista’ jinkludi permezz ta’ konferenza vidjo, li jinqabel reċiprokament mill-Partijiet, mhux aktar tard minn 90 jum wara t-talba.

               Artikolu 3
               Korrispondenza

               (1)Il-korrispondenza indirizzata lill-Presidenti tal-Grupp ta’ Ħidma dwar l-IĠ għandha tintbagħat lill-punti ta’ kuntatt għaċ-ċirkolazzjoni lill-membri tal-Grupp ta’ Ħidma.

               (2)Il-korrispondenza tista’ ssir permezz ta’ kwalunkwe mezz bil-miktub, inkluża l-posta elettronika.

               (3)Skont l-Artikolu 15 tar-Regoli ta’ Proċedura tal-Kumitat tal-Kummerċ, dan tal-aħħar għandu jiġi infurmat dwar il-punti ta’ kuntatt magħżula mill-Grupp ta’ Ħidma dwar l-IĠ. Il-korrispondenza, id-dokumenti u l-komunikazzjonijiet kollha inkluż l-iskambju tal-emails bejn il-punti ta’ kuntatt tal-Grupp ta’ Ħidma dwar l-IĠ fir-rigward tal-implimentazzjoni tal-Ftehim għandhom jintbagħtu fl-istess ħin lis-Segretarjat tal-Kumitat tal-Kummerċ, id-Delegazzjoni tal-Unjoni Ewropea għar-Repubblika tal-Korea u l-Missjoni tar-Repubblika tal-Korea għall-Unjoni Ewropea.

               Artikolu 4
               Aġendi għal-laqgħat

               (1)Qabel kull laqgħa, għandha titfassal aġenda proviżorja mill-punti ta’ kuntatt. Din għandha tintbagħat, flimkien mad-dokumenti rilevanti, lill-membri tal-Grupp ta’ Ħidma dwar l-IĠ inklużi l-kopresidenti tal-Grupp ta’ Ħidma dwar l-IĠ mhux aktar tard minn sebat ijiem qabel il-laqgħa. L-aġenda provviżorja tista’ tinkludi kwalunkwe punt kopert mill-Artikolu 10.25 tal-Ftehim.

               (2)Kull Parti tista’ titlob li l-punti koperti mill-Artikolu 10.25 tal-Ftehim jiġu inklużi fl-aġenda proviżorja mill-inqas 14-il jum qabel il-laqgħa. Dawk il-punti għandhom jiġu inklużi fl-aġenda proviżorja.

               (3)L-aħħar verżjoni tal-aġenda provviżorja tiġi ċċirkolata lill-kopresidenti mill-inqas ħamest ijiem qabel il-laqgħa.

               (4)L-aġenda finali għandha tiġi adottata mill-kopresidenti b’mod unanimu fil-bidu ta' kull laqgħa. Kwalunwe punt ieħor minbarra dawk li jidhru fl-aġenda proviżorja jista' jitqiegħed fuq l-aġenda jekk iż-żewġ kopresidenti jaqblu dan.

               Artikolu 5
               Talbiet għal modifiki tal-Annessi 10-A jew 10-B tal-Ftehim

               (1)Kwalunkwe Parti tista’ titlob li żżid jew tneħħi indikazzjonijiet ġeografiċi individwali mill-Annessi 10-A jew 10-B tal-Ftehim b’ittra ffirmata mill-kopresident tal-Parti kkonċernata.

               (2)Skont l-Artikolu 10.25(1) u (3) tal-Ftehim, il-Grupp ta’ Ħidma dwar l-IĠ jista’ jiddeċiedi b’kunsens li jimmodifika l-Annessi 10-A u 10-B biex iżid indikazzjonijiet ġeografiċi individwali tal-Unjoni Ewropea jew tal-Korea wara li tkun tlestiet il-proċedura rilevanti msemmija fil-Ftehim. Il-Grupp ta’ Ħidma dwar l-IĠ jista’ jiddeċiedi wkoll b’kunsens li jirrakkomanda ż-żieda jew it-tneħħija ta’ indikazzjonijiet ġeografiċi għad-deċiżjoni finali fil-Kumitat tal-Kummerċ skont l-Artikolu 10.21(4), l-Artikolu 10.24 u l-Artikolu 10.25.

               (3)Skont l-Artikolu 15.3(5), il-Kumitat tal-Kummerċ jista’ jwettaq il-kompitu assenjat lill-Grupp ta’ Ħidma u jiddeċiedi li jimmodifika l-Annessi 10-A u 10-B imsemmija hawn fuq. Barra minn hekk, skont l-Artikolu 15.5(2), il-Kumitat tal-Kummerċ jista’ jiddeċiedi li jemenda l-Annessi 10-A u 10-B u l-partijiet jistgħu jadottaw id-deċiżjoni soġġetta għar-rekwiżiti u l-proċeduri legali applikabbli rispettivi tagħhom.

               (4)Il-partijiet, meta jiddeċiedu li jimmodifikaw l-Annessi 10-A u 10-B, għandhom jagħmlu ħilithom biex iqisu kif dovut l-interessi rispettivi taż-żewġ partijiet fir-rigward tal-Indikazzjonijiet Ġeografiċi.

               Artikolu 6
               Deċiżjonijiet u Rakkomandazzjonijiet

               (1)Il-grupp ta’ Ħidma dwar l-IĠ għandu jadotta r-rakkomandazzjonijiet u d-deċiżjonijiet b’kunsens kif previst fl-Artikolu 10.25 tal-Ftehim.

               (2)Skont it-tifsira tal-Artikolu 10.25 tal-Ftehim, ir-rakkomandazzjonijiet tal-Grupp ta’ Ħidma dwar l-IĠ  għandhom jiġu indirizzati lill-Partijiet u għandhom juru l-firem tal-kopresidenti.

               (3)Skont it-tifsira tal-Artikolu 10.25 tal-Ftehim, id-deċiżjonijiet tal-Grupp ta’ Ħidma dwar l-IĠ  għandu jkollhom il-firem ta’ kopresidenti. Kull deċiżjoni għandha tipprevedi d-data tad-dħul fis-seħħ tagħha.

               (4)Id-deċiżjonijiet u r-rakkomandazzjonijiet adottati mill-Grupp ta’ Ħidma dwar l-IĠ għandhom juru numru tas-serje, id-data tal-adozzjoni u deskrizzjoni tas-suġġett tagħhom.

               Artikolu 7
               Proċedura bil-miktub

               (1)Rakkomandazzjoni jew deċiżjoni tal-Grupp ta’ Ħidma dwar l-IĠ tista’ tiġi adottata bi proċedura bil-miktub fejn iż-żewġ Partijiet jaqblu. Il-proċedura bil-miktub għandha tikkonsisti minn skambju ta’ noti bejn il-kopresidenti tal-Grupp ta’ Ħidma dwar l-IĠ.

               (2)Il-kopresident tal-Parti li tipproponi l-użu tal-proċedura bil-miktub għandu jissottometti l-abbozz ta’ rakkomandazzjoni jew deċiżjoni lill-kopresident tal-Parti l-oħra, li għandu jwieġeb billi jindika jekk jaċċettax jew le l-abbozz ta’ rakkomandazzjoni jew deċiżjoni. Il-kopresident tal-Parti l-oħra jista’ wkoll jipproponi emendi jew jitlob aktar żmien għar-riflessjoni. Jekk ikun hemm qbil fuq l-abbozz, dan għandu jiġi ffinalizzat skont l-Artikolu 6.

               Artikolu 8
               Minuti

               (1)L-abbozz tal-minuti ta’ kull laqgħa għandu jitfassal mill-punti ta’ kuntatt fi żmien 21 jum mil-laqgħa. L-abbozz tal-minuti għandu jiddikjara r-rakkomandazzjonijiet u d-deċiżjonijiet adottati u jinnota kwalunkwe konklużjoni oħra milħuqa.

               (2)Il-minuti għandhom jiġu approvati bil-miktub miż-żewġ Partijiet fi żmien 28 jum mil-laqgħa jew minn kwalunkwe data oħra li jiftiehmu dwarha l-Partijiet. Hekk kif jiġu approvati, iż-żewġ kopji oriġinali għandhom jiġu ffirmati mill-kopresidenti. Kopja oriġinali tal-minuti għandha tinżamm minn kull kopresident.

               Artikolu 9
               Rapporti

               Il-Grupp ta’ Ħidma dwar l-IĠ għandu jirrapporta lill-Kumitat tal-Kummerċ dwar l-attivitajiet tiegħu f’kull laqgħa regolari tal-Kumitat tal-Kummerċ kif previst fl-Artikolu 15.3 (4) tal-Ftehim.

               Artikolu 10
               Spejjeż

               (1)Kull Parti għandha tkun responsabbli għall-ispejjeż li ġġarrab biex tieħu sehem fil-laqgħat tal-Grupp ta’ Ħidma dwar l-IĠ.

               (2)L-ispejjeż marbutin mal-organizzazzjoni tal-laqgħat u mar-riproduzzjoni tad-dokumenti jitħallsu mill-Parti li tkun qiegħda torganizza l-laqgħa.

               Artikolu 11
               Pubbliċità u konfidenzjalità

               (1)Sakemm ma jkunx deċiż mod ieħor mill-Partijiet, il-laqgħat tal-Grupp ta’ Ħidma dwar l-IĠ ma għandhomx ikunu pubbliċi.

               (2)Meta Parti tissottometti informazzjoni meqjusa bħala kunfidenzjali skont il-liġijiet u r-regolamenti tagħha lill-Grupp ta’ Ħidma dwar l-IĠ, il-Parti l-oħra għandha tittratta dik l-informazzjoni bħala kunfidenzjali kif previst fl-Artikolu 15.1 (7) tal-Ftehim.

               (3)Kull Parti tista' tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Grupp ta’ Ħidma dwar l-IĠ fil-pubblikazzjoni uffiċjali rispettiva tagħha.

                     (1)

                        ĠU L 127, 14.5.2011, p. 6.

                     (2)

                        ĠU L 58, 1.3.2013, p. 9.


               IL-KUMMISSJONI EWROPEA
            Brussell, 7.6.2019
            COM(2019) 265 final
            2019/0128(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward emenda tal-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet(Linja Baġitarja 12.02.01 - Servizzi finanzjarji)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Sabiex jiġi żgurat ir-rekwiżit tas-sigurtà legali u tal-omoġeneità tas-Suq Intern, il-Kumitat Konġunt taż-ŻEE għandu jintegra l-leġiżlazzjoni relevanti kollha tal-UE fil-Ftehim ŻEE malajr kemm jista’ jkun wara l-adozzjoni tagħha u għandu jippermetti wkoll il-parteċipazzjoni tal-Istati taż-ŻEE-EFTA fl-azzjonijiet jew fil-programmi tal-UE li huma relevanti għaż-ŻEE.

                  L-abbozz ta’ Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Protokoll 31 tal-Ftehim ŻEE dwar “kooperazzjoni f’oqsma speċifiċi barra mill-erba’ libertajiet”. Dan huwa meħtieġ biex jippermetti li l-Istati taż-ŻEE-EFTA jipparteċipaw fil-programmi u fl-azzjonijiet tal-Unjoni li jiġu ffinanzjati mil-linji baġitarji Ewropej. F’dan il-każ, l-iskop ta’ din l-emenda hu li tippermetti lill-Istati taż-ŻEE-EFTA (in-Norveġja, l-Iżlanda u l-Liechtenstein) jipparteċipaw fl-azzjonijiet tal-Unjoni relatati mal-Linja Baġitarja 12.02.01: “Implimentazzjoni u żvilupp tas-suq uniku għas-servizzi finanzjarji”, imdaħħla fil-baġit ġenerali tal-Unjoni Ewropea għas-sena finanzjarja 2019.

               •Konsistenza mad-dispożizzjonijiet eżistenti fil-qasam ta’ politika

                  L-abbozz ta’ Deċiżjoni tal-Kumitat Konġunt anness huwa konsistenti għalkollox mal-għan tal-Ftehim ŻEE li jippromwovi t-tisħiħ kontinwu u bilanċjat tal-kummerċ u tar-relazzjonijiet ekonomiċi bejn il-Partijiet Kontraenti b’kundizzjonijiet ugwali ta’ kompetizzjoni, u l-osservanza tal-istess regoli, bil-ħsieb li tinħoloq Żona Ekonomika Ewropea omoġenja.

               •Konsistenza ma’ politiki oħra tal-Unjoni

                  Id-Deċiżjoni tal-Kumitat Konġunt hija wkoll konsistenti ma’ politiki oħra tal-Unjoni, b’mod partikolari permezz tal-għan li tiġi protetta l-omoġeneità tas-suq intern tal-UE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika sostantiva għal din il-proposta tal-Kunsill hija l-Artikolu 114 tat-Trattat dwar il-Funzjonament tal-Unjoni Ewropea, flimkien mal-Artikolu 218(9) tiegħu.

               Il-bażi ġuridika proċedurali hija l-Artikolu 1(3) tar-Regolament tal-Kunsill (KE) Nru 2894/94
                  1
                dwar l-arranġamenti għall-implimentazzjoni tal-Ftehim ŻEE, li jipprevedi li l-Kunsill jistabbilixxi l-pożizzjoni li għandha tiġi adottata f’isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               •Sussidjarjetà (għall-kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

                  L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

               •Proporzjonalità

                  F’konformità mal-prinċipju tal-proporzjonalità, il-proposta ma tmurx lil hinn minn dak li hu meħtieġ sabiex jintlaħaq l-għan tagħha – li tiġi żgurata l-omoġeneità tas-Suq Intern.

               •Għażla tal-istrument

                  F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u t-tħaddim effettiv tal-Ftehim ŻEE. Għal dan il-għan għandu jieħu deċiżjonijiet fil-każijiet previsti f’dan il-Ftehim.

               4.IMPLIKAZZJONIJIET BAĠITARJI

                  L-Istati taż-ŻEE-EFTA għandhom jikkontribwixxu finanzjarjament għall-Baġit tal-Unjoni, Linja Baġitarja 12 02 01: “Implimentazzjoni u żvilupp tas-suq uniku għas-servizzi finanzjarji”. L-ammont eżatt se jiġi determinat f’konformità mad-dispożizzjonijiet tal-Ftehim ŻEE, ladarba dan l-abbozz ta’ Deċiżjoni tal-Kunsill jiġi adottat.

               5.ELEMENTI OĦRAJN

               Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Madankollu, skont il-Protokoll 32 tal-Ftehim ŻEE, il-kontribuzzjoni finanzjarja annwali tal-Istati taż-ŻEE-EFTA qed tasal kull sena sal-31 ta’ Awwissu, wara s-sejħa għal fondi tal-UE stabbilita mill-Kummissjoni Ewropea u ppreżentata lill-Istati taż-ŻEE-EFTA sal-15 ta’ Awwissu.

               Għalhekk, sabiex jimla l-vojt fiż-żmien bejn Jannar u Awwissu, l-abbozz tad-Deċiżjoni tal-Kumitat Konġunt għandu jkun applikabbli b’mod retroattiv minn Jannar. B’dan il-mod, il-kontinwità ta’ kooperazzjoni, kif prevista fil-Ftehim ŻEE, hija żgurata matul is-sena kalendarja kollha.

                  Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               2019/0128 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward emenda tal-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet

                  (Linja Baġitarja 12.02.01 - Servizzi finanzjarji)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114, flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  2
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  3
                (il-“Ftehim ŻEE”) daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, il-Protokoll 31 tal-Ftehim ŻEE.

               (3)Il-Protokoll 31 tal-Ftehim ŻEE fih dispożizzjonijiet dwar kooperazzjoni f’oqsma speċifiċi barra mill-erba’ libertajiet.

               (4)Huwa xieraq li titkompla l-kooperazzjoni bejn il-Partijiet Kontraenti tal-Ftehim ŻEE f’azzjonijiet tal-Unjoni ffinanzjati mill-baġit ġenerali tal-Unjoni Ewropea fir-rigward tas-servizzi finanzjarji.

               (5)Il-Protokoll 31 tal-Ftehim ŻEE jenħtieġ għalhekk li jiġi emendat sabiex jippermetti li din il-kooperazzjoni estiża tkompli mill-1 ta’ Jannar 2018.

               (6)Il-pożizzjoni tal-Unjoni fil-Kumitat Konġunt taż-ŻEE jenħtieġ li tkun ibbażata fuq l-abbozz ta’ Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta tal-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet, għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 305, 30.11.1994, p. 6–8.

                     (2)

                        ĠU L 305, 30.11.1994, p. 6.

                     (3)

                        ĠU L 1, 3.1.1994, p. 3.

    ---documentbreak---

               IL-KUMMISSJONI EWROPEA
            Brussell, 7.6.2019
            COM(2019) 265 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward emenda tal-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet(Linja Baġitarja 12.02.01 - Servizzi finanzjarji)

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikoli 86 u 98 tiegħu,

               Billi:

               (1)Huwa xieraq li titkompla l-kooperazzjoni bejn il-Partijiet Kontraenti tal-Ftehim ŻEE fl-azzjonijiet tal-Unjoni ffinanzjati mill-baġit ġenerali tal-Unjoni fir-rigward tal-implimentazzjoni u tal-iżvilupp tas-suq uniku għas-servizzi finanzjarji.

               (2)Għalhekk, il-Protokoll 31 tal-Ftehim ŻEE jenħtieġ li jiġi emendat sabiex din il-kooperazzjoni estiża tkun tista’ tibda sseħħ mill-1 ta’ Jannar 2019,

               ADOTTA DIN ID-DEĊIŻJONI:

               Artikolu 1

               Fl-Artikolu 7(11) tal-Protokoll 31 tal-Ftehim ŻEE, il-kliem “u l-2018” jinbidel bil-kliem “, l-2018 u l-2019”.

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE
                  1*.

               Din id-deċiżjoni għandha tapplika mill-1 ta’ Jannar 2019.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell,

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  Tal-Kumitat Konġunt taż-ŻEE

                  […]

                     (1)
                  *
                        [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]